২০০৯ আইসিসি মহিলা বিশ্ব টুয়েন্টি২০
২০০৯ আইসিসি মহিলা বিশ্ব টুয়েন্টি২০ ক্রিকেট প্রতিযোগিতা ইংল্যান্ডে ১০ দিনব্যাপী অনুষ্ঠিত হয়। পুরুষদের টুয়েন্টি২০ খেলার চেয়ে মহিলাদের খেলার ধরনে ভিন্নতা ছিল। সর্বমোট ৮টি দল এ প্রতিযোগিতায় অংশগ্রহণ করে। দুই গ্রুপে বিভক্ত হয়ে শীর্ষ দুই দল সেমি-ফাইনাল ও ফাইনাল খেলে। গ্রুপ পর্বের সবগুলো খেলাই টনটনের কাউন্টি গ্রাউন্ডে অনুষ্ঠিত হয়। পুরুষ দলের পাশাপাশি সেমি-ফাইনাল ও ফাইনাল খেলা একই দিনে আয়োজনের ব্যবস্থা করা হয়। লর্ড’সে ইংল্যান্ড ও নিউজিল্যান্ড দল চূড়ান্ত খেলায় অবতীর্ণ হয়। স্বাগতিক দলের ক্যাথেরিন ব্রান্টের দূর্দান্ত বোলিং নৈপুণ্যে নিউজিল্যান্ড দল মাত্র ৮৫ রানে গুটিয়ে যায়। এরপর ক্লেয়ার টেলর দলকে খুব সহজেই ছয় উইকেটের ব্যবধানে জয়ের পাশাপাশি শিরোপা এনে দেন। ক্যাথরিন ব্রান্ট ৩/৬ বোলিং পরিসংখ্যান গড়লে ম্যান অব দ্য ম্যাচ এবং ক্লেয়ার টেলর ম্যান অব দ্য সিরিজের পুরস্কার পান।